Document ID: 31972R0616

KOMISSION ASETUS (ETY) N:o 616/72,
annettu 27 päivänä maaliskuuta 1972,
oliiviöljyn vientitukien ja -maksujen soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 2727/71(2),
ottaa huomioon yhteisön ja Kreikan välisestä rasvojen kaupasta 27 päivänä lokakuuta 1966 annetun neuvoston asetuksen N:o 162/66/ETY(3),
ottaa huomioon oliiviöljyn vientiin sovellettavista tuista ja maksuista 27 päivänä kesäkuuta 1967 annetun neuvoston asetuksen N:o 171/67/ETY(4), sellaisena kuin se on viimeksi muutettuna asetuksella (ETY) N:o 444/72(5), ja erityisesti sen 11 artiklan,
sekä katsoo, että
vientitukien järjestelmän moitteettoman soveltamisen takaamiseksi on aiheellista jättää tuen ulkopuolelle öljyt, joiden vapaiden rasvahappojen pitoisuus on korkea ja joiden tuotanto ja kauppa ovat vähäisiä; samassa tarkoituksessa yhteisen tullitariffin alanimike 15.07 A II olisi jaettava neitsytoliiviöljyihin ja muihin samaan alanimikkeeseen kuuluviin öljyihin,
sen mahdollistamiseksi, että vientimaksu täyttäisi täysin tarkoituksensa, olisi säädettävä, että kyseisen maksun määrä on samansuuruinen kuin asetuksen N:o 171/67/ETY 10 artiklan 2 kohdasta aiheutuvat enimmäismäärät; tämä maksu vahvistetaan kuitenkin ainoastaan silloin, kun puhdistamattoman oliiviöljyn CIF-hinnan ja markkinoiden tavoitehinnan välinen erotus voi johtaa vientiin, joka saattaisi aiheuttaa häiriöitä yhteisön markkinoilla,
perinteiselle pienpakkauksissa tapahtuvalle viennille olisi säädettävä vapautus maksuista, koska maailmanmarkkinahintojen kehitys ei ole vaikuttanut huomattavasti tämän viennin määrään; vapautus, joka on suurempi kuin pakkauskustannusten vähimmäismäärä, voisi johtaa keinottelevaan vientiin pienpakkauksissa; tämän vuoksi osoittautuu tarpeelliseksi rajoittaa tämä vapautus kyseiseen määrään, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Vientituki myönnetään ainoastaan oliiviöljyille, joiden vapaiden rasvahappojen pitoisuus öljyhappona ilmaistuna on enintään 30 grammaa 100 grammassa.
2 artikla
Vientituen myöntämistä varten yhteisen tullitariffin alanimikkeeseen 15.07 A II kuuluvat tuotteet jaetaan seuraavasti:
- 15.07 A II (a): neitsytoliiviöljy,
- 15.07 A II (b): muu.
3 artikla
Oliiviöljyn vientimaksujen määrät ovat samansuuruiset kuin asetuksen N:o 171/67/ETY 10 artiklan 2 kohdasta aiheutuvat enimmäismäärät.
Yhteisen tullitariffin alanimikkeeseen 15.07 A I ja 2 artiklan ensimmäisessä luetelmakohdassa tarkoitettuun alanimikkeeseen 15.07 A II a kuuluvan oliiviöljyn vienti tuotetta lähinnä olevissa pakkauksissa, joiden nettosisältö on enintään 5 kilogrammaa öljyä, on oikeutettu maksusta vapautukseen 7 laskentayksikköön saakka 100 nettokilogrammalta vietyä öljyä.
4 artikla
1. Komissio vahvistaa vientimaksut, jos asetuksen N:o 171/67/ETY 10 artiklan 2 kohdan ensimmäisessä alakohdassa tarkoitettu erotus on vähintään 2,5 laskentayksikköä 100 kilogrammalta. Nämä maksut vahvistetaan niin usein kuin se on tarpeellista yhteisön markkinoiden vakaudelle ja siten, että taataan niiden täytäntöönpano vähintään kerran viikossa.
2. Rajoittamatta 1 kohdan säännösten soveltamista, aiemmin vahvistetut vientimaksut pidetään ennallaan, jos 1 kohdassa tarkoitetun erotuksen laskemisessa huomioitavien tekijöiden vaihtelu näihin maksuihin verrattuna johtaa korottamiseen tai alentamiseen, joka on pienempi kuin 0,50 laskentayksikköä 100 kilogrammalta.
3. Komissio antaa jäsenvaltioille tiedoksi heti vahvistamisen jälkeen vientimaksujen määrän, joka kannetaan 100 kilogrammalta vietyä öljyä.
5 artikla
Kumotaan oliiviöljyn vientitukien ja -maksujen soveltamista koskevista yksityiskohtaisista säännöistä 27 päivänä tammikuuta 1969 annettu komission asetus (ETY) N:o 154/69(6), sellaisena kuin se on muutettuna asetuksella (ETY) N:o 2219/70(7).
6 artikla
Tämä asetus tulee voimaan 1 päivänä huhtikuuta 1972.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä maaliskuuta 1972.

Labels: 3
17
15